Kristian Bøgsted (DD), 2024-01-25:
Tak for ordet.
Beslutningsforslaget her har nogle enkelte elementer, som vi rent faktisk støtter.
Vi støtter det element, at de nuværende EU-regler trænger til at blive efterset.
Der trænger til at blive kigget på dem, og det støtter vi meget op om, og vi er glade for, at ministeren også har den holdning og indstilling til det.
Når vi ender med at stemme imod det her forslag, er det, fordi vi har nogle bekymringer.
Vi er enige om, at vi sagtens kan kigge på transporttiden.
Skal den så ligge på 8 timer, 9 timer, 10 timer eller 3 timer?
Det bliver også lynhurtigt styret af følelser.
Men jeg har i forhold til den grænse, vi har i dag, i hvert fald ikke set, hvorfra den faglige viden, der dokumenterer, at det er det, der er forskellen mellem en kort transporttid og en lang transporttid, kommer.
Det er, når det drejer sig om alle de oplysninger, jeg har kunnet finde om det her, lidt, som om man har stukket fingeren i munden og har sagt, at man lægger grænsen der, og at det er der, det skiller mellem kort og lang tid.
Det er muligt, at man tager fejl, men jeg appellerer bare til, at man kigger meget på den faglige viden i det her og sørger for, at det lige nøjagtig er fælles regler, man kommer med, og at man så også kigger på, hvad der rent teknisk er af muligheder.
For der er måske mange ting, vi kunne stille ekstra krav om, for netop at forbedre dyrevelfærden.
For selvfølgelig skal de have det ordentligt, men der er også bare mange andre muligheder.
Går man her ind og skærer markant ned på transporttiderne, kan vi også komme til at stå i den situation, at vi så skal kigge på, hvordan det så er med infrastrukturen rundtom, måske ikke kun i Danmark, men også i andre lande, til samlestationer.
For jeg har i hvert fald set noget dokumentation på, at det stresser dyrene yderligere, jo flere gange de skal læsses af og på lastbilen, og at vi øger risikoen for sygdomme ved at læsse dem af og på lastbilen og blande dem med andre dyr.
Der har vi en udfordring, vi er nødt til også at skulle kigge på, hvis vi skærer markant ned på det her.
Så jeg vil igen sige, at vi meget gerne vil være med til at kigge på, hvad der skal være af regler, hvis der er en faglig begrundelse for det og det er på tværs af EU.
Viser det sig så, at man laver en regel, der siger, at maks. 3 timer er, hvad de må transporteres, og der ikke er mulighed for andet, har jeg en meget stærk tvivl på, at det f.eks. i forhold til al produktion af grise så bare betyder, at de bliver slagtet på slagterier i Danmark, og at vi laver en masse nye arbejdspladser.
Jeg vil da håbe, at det er sådan, men jeg kunne godt have en større frygt for, at det bare ender med, at vi lukker en produktion, der så flytter til udlandet, og at vi i stedet for importerer det færdigslagtede kød.
Hvis det ender sådan og det viser sig, at jeg tager fejl i den konklusion, så skal jeg være den første til at komme og sige, at jeg er glad for, at jeg tog fejl.
Det er helt sikkert.
Vi ender som sagt med ikke at kunne bakke op om det her beslutningsforslag, men vi vil meget gerne være med til at kigge på, hvordan vi kan skærpe reglerne for, hvordan man så rent faktisk transporterer dyrene, de tekniske vilkår og muligheder under transporterne og uddannelse af chaufførerne, og så må vi se, hvad der kommer i et fælles udspil omkring transporterne.
En lille note i forhold til det er, at vi, når vi så kigger på transporterne, også skal huske at kigge på, hvad vi gør med avlsdyrene fra andre racer end produktionsdyrene.
Det kan f.eks. være avlsdyr for heste, hvor man rent faktisk importerer avlsdyr fra andre lande.
Der er store stævner, dyrskuer, udstillinger eller andet.
Hvordan vi kigger på de regler, skal vi bare huske at have med i det.
Men tak for at bringe det op.
Jeg ser frem til at se, hvad der kommer af ting nede fra EU og det hele, men selve forslaget, som det ligger her, kan vi altså som sagt ikke støtte.
Jeg er helt enig.
Jeg ville også gerne have, at f.eks. grise blev slagtet i Danmark, i stedet for at de blev transporteret udenlands, så det synes jeg da er en god idé.
Jeg siger absolut ikke, at der ikke må være følelser med i det her, for selvfølgelig er der det.
Jeg har selv været hesteejer i sin tid, og jeg havde belgiere.
Det er ikke nogle, som der er ret mange af i Danmark, og der er, når man gerne vil sørge for at have en sund bestand af f.eks. belgierheste, også noget transport forbundet med det.
Det er der, når man så køber en belgierhest fra Belgien eller Holland, og der er det, jeg understreger, at man, når man kigger på netop det her område, skal huske at have hele paletten med.